La Bibia piemontèisa/Testament Vej/Salm/Salm 112


Ij Salm

112. Ël timor dë Dio a dà boneur 

Cost Salm sapiensial a fà na lista dij benefissi ch’a ven-o da na vita conform a la volontà ‘d Nosgnor. Scond lë stil ëd la poesìa ebràica a séguita ‘l model ëd na frase për minca na litra dl’abecé ebràich.

Laudé Nosgnor!!  Ël timor dë Dio a dà boneur, l'istess për coj ch'a han piasì dij sò comandament! Soa dissendensa ‘d lor a l’avrà na bon-a riussìa an tut lòn ch’a fà. Na generassion antrega ‘d gent ëd pietà a sarà benedìa. A soa ca a l’avran ëd richëssa e d’abondansa. Soa bontà a dura për sèmper. Për la gent ëd pietà la lus a splendriss ant lë scur. A son ëd gent compassionèivola, benigna e giusta.  A-i ven dël bin a coj ch’ amprësto ‘d sòld ëd manera generosa e a fan ij sò afé con onestà.  Ëd gent tanme cola-lì a sarà mai crasà dal mal  e për tant temp as arcordrà ‘d lor. A l’han nen tëmma ‘d cative neuve. A l’han fiùsa che Nosgnor a-j giutrà sèmper. A l’é ‘d gent fiososa e sensa tëmma e a peulo dësfidé ij sò nemis sicur ëd trionfene. A compartisso lòn ch’a l’han e a son generos con coj ch’a son ant lë bzògn. Soe bon-e euvre a saran arcordà për sèmper. A peudo aussé la testa pien ëd glòria. Ij gram ch’a vëddo tut lolì a në saran anfurià. Con rabia lor a argrignëran ij dent. J’ambission dij gram a finiran an nen.  

Aleluja! 

[Àlef] Ël timor dë Dio a dà boneur, 

[Beth] l'istess për coj ch'a han piasì dij sò comandament! 

[Ghimel] Soa dissendensa ‘d lor a l’avrà na bon-a riussìa an tut lòn ch’a fà. 

[Dalet] Na generassion antrega ‘d gent ëd pietà a sarà benedìa. 

[He] A soa ca a l’avran ëd richëssa e d’abondansa. 

[Vau] Soa bontà a dura për sèmper. 

[Zain] Për la gent ëd pietà la lus a splendriss ant lë scur. 

[Het] A son ëd gent compassionèivola, benigna e giusta. 

[Tet] A-i ven dël bin a coj ch’ amprësto ‘d sòld ëd manera generosa e 

[Iod] a fan ij sò afé con onestà. [Caf] Ëd gent tanme cola-lì a sarà mai crasà dal mal. 

[Làmed] e për tant temp as arcordrà ‘d lor. 

[Mem] A l’han nen tëmma ‘d cative neuve. 

[Nun] A l’han fiùsa che Nosgnor a-j giutrà sèmper. 

[Sàmech] A l’é ‘d gent fiososa e sensa tëmma e 

[Ain] a peulo dësfidé ij sò nemis sicur ëd trionfene. 

[Pe] A compartisso lòn ch’a l’han e a son generos con coj ch’a son ant lë bzògn. 

[Tsade] Soe bon-e euvre a saran arcordà për sèmper. 

[Qof] A peudo aussé la testa pien ëd glòria. 

[Res] Ij gram ch’a vëddo tut lolì a në saran anfurià. 

[Sin] Con rabia lor a argrignëran ij dent. 

[Tau] j’ambission dij gram a finiran an nen.

Nòte 

Bibia
Testament Vej
Salm